Arbeiderne var ferdige for dagen da jordmassene kom
– De satt og hadde en røykepause. Klokka var kvart på fire og de satt og hadde en pause og skulle gi seg. Så dagen var over, forteller grunneier Hans-Ove Kirkeby til VG. På eiendommen ligger en aktivitetsgård og de seks arbeiderne drev med tynning av skogen for grunneiren. Tre av arbeiderne kom seg unna, mens tre av arbeiderne ble tatt av massene. Om kort tid går solen ned over rasstedet i Sørum kommune. Flere politihunder har vært inne og lett etter de tre litauiske mennene på 43, 27 og 47 år i de store kvikkleiremassene, uten hell. Politiet: Her ble de tatt av raset Under den harde og frosne overflaten ligger opptil flere meter dyp flytende kvikkleire. Selv en traktor forsvant i massene og er og blir borte. Å lete i kvikkleiren er risikofylt arbeid for letemannskapene. Politiet anser sjansene for å finne noen i live som lik null.Grunneieren understreker at raset ikke hadde noe med skogsarbeidet å gjøre. VG møter ham på vei ned til rasstedet sammen med politiets innsatsleder. – De tynnet i skogen. De drev med skogsarbeid og var på feil sted da jordmassene kom. Det var uflaks, sier han. Han tar ulykken svært tungt og ber nå om ro. Årsaken til raset er enda ikke kjent, men politiet sier det heller ikke pågikk veiarbeid i området da massene løsnet og raste ut. – Det veiarbeidet som har vært her – det er ingen som drev på med det heller når dette skjedde. Det var ingen arbeider i jorda da dette skjedde, sier innsatsleder Ketil Lund til VG.Politiet konsentrerer leteinnsatsen i området nedenfor der de tre sist ble sett. 300 meter lenger ned har det blitt en ansamling av to meter dyp kvikkleire ved en bro. - Kvikkleiren har ikke satt seg og den er veldig flytende fortsatt. Nå er det en isskorpe på, så det ser ut som en islagt sjø og hundene kan gå på dette. Men faller du gjennom, kommer du rett ned i en flytende masse, sier geotekniker Håkon Heyerdahl i NGI til VG. - Det vil da være veldig farlig for redningsmannskapene å falle gjennom? - Du har nesten ingen mulighet til å komme deg ut av det. Dette er ikke som vann, du blir sittende fast. Det er derfor vi ikke torde å sende noen inn i skredområdet i går kveld, sier Heyerdahl. Letemannskapene graver nå med gravemaskinger i området – i håp om å finne de tre arbeiderne. - Det skal nok litt til, på kort sikt, å være sikker på å finne noe. Vi får bare håpe, jeg tror alle er opptatt av at vi skal finne noe nå, men det er ingen lett oppgave, understreker Heyerdahl. Tre av arbeiderne kom seg unna jordmassene og er i god behold, selv om en av dem ble truffet av et tre før han kom seg unna. – Alle seks løp av gårde da de skjønte at det var et eller annet som skjedde. Tre av dem lyktes i å komme seg unna, tre har blitt tatt av raset, sa innsatsleder Lund til VG tidligere i dag. Sivilingeniør: – Har advart mot ras i to år
De seks skogsarbeiderne hadde pause ved arbeidsdagens slutt da kvikkleiren plutselig kom rasende mot dem i stor fart. Nå er tre av dem savnet.